**Δικαστική Ανθρωπολογία**

**Αντικείμενο μαθήματος**

Η Δικαστική Ανθρωπολογία αποτελεί κλάδο της Βιολογικής Ανθρωπολογίας που ασχολείται με την ανθρωπολογική διερεύνηση σκελετικού υλικού δικαστικού ενδιαφέροντος. Συνιστά διεθνώς ένα νέο, διεπιστημονικό και ραγδαία αναπτυσσόμενο γνωστικό αντικείμενο των Εγκληματολογικών Επιστημών (Forensic Sciences) με σημαντική συνεισφορά στην ιατροδικαστική διερεύνηση του θανάτου. Το μάθημα έχει ως στόχο τη θεωρητική και πρακτική εκπαίδευση των φοιτητών σε βασικά θέματα και έννοιες της Δικαστικής Ανθρωπολογίας. Αποτελεί δε το μοναδικό κατ’ επιλογήν υποχρεωτικό μάθημα που διδάσκεται στην Ιατρική Σχολή και γενικότερα στην Ελλάδα στο πλαίσιο των Εγκληματολογικών Επιστημών και της Ιατροδικαστικής. Το μάθημα έχει διατμηματικό και διεπιστημονικό χαρακτήρα τόσο σε επίπεδο αντικειμένου όσο και σε επίπεδο διδασκόντων. Παρακολουθείται όχι μόνο από προπτυχιακούς φοιτητές της Ιατρικής Σχολής, αλλά και από φοιτητές των Τμημάτων Βιολογίας και Ιστορίας – Αρχαιολογίας ΕΚΠΑ, καθώς και ειδικούς επιστήμονες της Διεύθυνσης Εγκληματολογικών Ερευνών της Ελληνικής Αστυνομίας. Στο πρόγραμμα του μαθήματος περιλαμβάνονται και διαλέξεις προσκεκλημένων καθηγητών από Πανεπιστήμια της ημεδαπής και της αλλοδαπής, καθώς και άλλων διακεκριμένων επιστημόνων του χώρου με συναφές γνωστικό αντικείμενο.

**Εκπαιδευτικοί στόχοι**

Με την ολοκλήρωση του μαθήματος ο φοιτητής θα πρέπει να είναι σε θέση:

* Να αναγνωρίζει ακέραια ή τμήματα ανθρώπινων οστών και δοντιών, με βάση τα ιδιαίτερα ανατομικά τους γνωρίσματα και να τοποθετεί τον σκελετό σε ανατομική διάταξη.
* Να διακρίνει τα ανθρώπινα από τα ζωικά οστά ή άλλα οστεόμορφα υλικά.
* Να χρησιμοποιεί μεθόδους για την ταξινόμηση των οστών κατ’ άτομο, ιδιαίτερα όταν το σκελετικό υλικό παρουσιάζει έντονο κατακερματισμό.
* Να αναγνωρίζει τα ανθρώπινα οστά δικαστικού ενδιαφέροντος.
* Να διακρίνει τα στάδια αποσύνθεσης του ανθρώπινου σώματος και να γνωρίζει μεθόδους για τον προσδιορισμό του χρόνου που παρήλθε από τον θάνατο.
* Να γνωρίζει μεθόδους επιφανειακής και ανασκαφικής έρευνας για τον εντοπισμό και την περισυλλογή σκελετικού υλικού από τον χώρο ανεύρεσής του.
* Να εκτιμήσει τη φυλετική καταγωγή, το φύλο, την ηλικία και το ανάστημα από τον σκελετό.
* Να αναγνωρίζει και να αξιοποιεί ανατομικές παραλλαγές και παθολογικές αλλοιώσεις των οστών με σκοπό τη διευκόλυνση της ταυτοποίησης σορών αγνώστων στοιχείων.
* Να αναγνωρίζει σκελετικές κακώσεις προκληθείσες από βολίδες πυροβόλων όπλων, θλώντα και νύσσοντα ή/και τέμνοντα όργανα και να τις διαφοροδιαγνώσκει από αλλοιώσεις που οφείλονται στη δράση ταφονομικών παραγόντων.
* Να γνωρίζει τη διαδικασία και τη μεθοδολογία που απαιτείται για την εκτίμηση της ηλικίας ζώντων ατόμων για δικαστικούς σκοπούς.
* Να γνωρίζει τα ηθικοδεοντολογικά ζητήματα που ανακύπτουν κατά την άσκηση της Δικαστικής Ανθρωπολογίας και των Εγκληματολογικών Επιστημών εν γένει.
* Να γνωρίζει πώς συντάσσεται η δικαστική ανθρωπολογική έκθεση, αλλά και τη διαδικασία παράστασης του πραγματογνώμονα ενώπιον του δικαστηρίου.